b'\n_START_ARTICLE_\nEmil Tedeschi\n_START_PARAGRAPH_\nEmil Tedeschi (Split, 6. travnja 1967.), hrvatski poduzetnik, osniva\xc4\x8d i vlasnik Atlantic Grupe. Progla\xc5\xa1en je menad\xc5\xbeerom godine 2002. prema izboru Hrvatske udruge mend\xc5\xbeera (CROMA), a 2005. godine i prema izboru poslovnog \xc4\x8dasopisa Privredni vjesnik. Godine 2006. izabran je odlukom stru\xc4\x8dnog \xc5\xbeirija Kapital Networka za gospodarstvenika godine. Tedeschi je drugi najbogatiji Hrvat prema ocjeni \xc4\x8dasopisa Forbes za 2013. godinu.Od listopada 2018. godine predsjednik je KK Cedevita, \xc4\x8diji je, ujedno, i vlasnik.\n_START_SECTION_\n\xc5\xbdivotopis\n_START_PARAGRAPH_\nTedeschijeva obitelj je podrijetlom iz Venecije, a pradjed je kao trgovac do\xc5\xa1ao na otok Kor\xc4\x8dulu. Otac Svetozar Emil (1939. \xe2\x80\x93 2009.) zavr\xc5\xa1io je pravo u Splitu, a kasnije je pre\xc5\xa1ao u Zagreb gdje je postao direktor sektora za razvoj i investicije u Zagreba\xc4\x8dkoj tvornici papira. Radio je i kao delegat u tvrtki Zagreb-Mainz u Frankfurtu koja je bila u suvlasni\xc5\xa1tvu Privredne banke Zagreb. Potkraj 80-ih odlazi u Trst gdje s talijanskim partnerom otvara tvrtku za malograni\xc4\x8dnu trgovinu. Majka \xc4\x90ur\xc4\x91ica bila je sutkinja na Kor\xc4\x8dululi i sudac Op\xc4\x87inskog suda u Zagrebu, a danas u mirovini slovi za modnog znalca._NEWLINE_Njihov sin Emil je 1989. godine po\xc4\x8deo raditi u o\xc4\x8devoj tvrtki u Trstu. Ubrzo prelazi u Meteor holding London, tvrtku za trgovinu celulozom i papirom. S 22 godine postao je direktor milanske podru\xc5\xbenice. Tvrtku Atlantic Trade osnovao je samostalno 1991. godine sa \xc5\xa1est zaposlenika koje je uzeo iz zagreba\xc4\x8dke podru\xc5\xbenice Meteor holdinga. Njegova tvrtka tada je rasla od prodaje guma za \xc5\xbevakanje Wrigley i \xc4\x8dokoladica Ferrero. Kompaniju je \xc5\xa1irio akvizicijama od kojih su najpoznatije one Cedevite i Neve od velikog farmaceutskog mastodonta Plive, te kasnije slovenske Droga Kolinske. Transakcija je bila vrijedna 382 milijuna eura, a kupio ju je kreditom Europske banke za obnovu i razvoj. Nakon tog \xc5\xa1irenja njegovo poslovno carstvo ukupno ima 5400 zaposlenih i promet od 711 milijuna eura. Vlasnik je i najve\xc4\x87eg privatnog lanca ljekarni Farmacia ._NEWLINE_Godine 2010. je primio nagradu \xe2\x80\x9cVe\xc4\x8dernjakov pe\xc4\x8dat\xe2\x80\x9d kao gospodarstvenik godine u regiji jugoisto\xc4\x8dne Europe, te dr\xc5\xbeavno odlikovanje Reda Danice hrvatske s likom Bla\xc5\xbea Lorkovi\xc4\x87a za posebne zasluge za gospodarstvu.  Od 2005.-2007. bio je predsjednik Hrvatske udruge poslodavaca i \xc4\x8dlan Gospodarsko socijalnog vije\xc4\x87a. Tako\xc4\x91er je \xc4\x8dlan Trilateralne komisije. Po\xc4\x8dasni je konzul Irske u Republici Hrvatskoj. Od 2010. do 2015. godine bio je \xc4\x8dlan Savjeta za gospodarstvo Predsjednika Republike. Za dugogodi\xc5\xa1nju podr\xc5\xa1ku razvoju Sarajevo film festivala 2011. je nagra\xc4\x91en po\xc4\x8dasnim \xc2\xbbSrcem Sarajeva\xc2\xab._NEWLINE_Godine 2012. diplomirao na Zagreba\xc4\x8dkoj \xc5\xa1koli ekonomije i menad\xc5\xbementa. Sa suprugom Majom ima dvoje djece. \xc5\xbdive u vili od skoro tisu\xc4\x87u \xc4\x8detvornih metara na zagreba\xc4\x8dkom Gornjem gradu, koja je kulturno dobro. Ljeti se odmaraju u vili na Hvaru. Vlasnik je ko\xc5\xa1arka\xc5\xa1kog kluba Cedevita.'